Ehdotus neuvoston päätökseksi direktiivin 91/628/ETY liitteen muuttamisesta pysähdyspaikkojen kautta kuljetettavien sikojen osalta (98/C 269/07) KOM(1998) 478 lopull. - 98/0248(CNS)

(Komission esittämä 22 päivänä heinäkuuta 1998)

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen,

ottaa huomioon eläinten suojelemisesta kuljetuksen aikana ja direktiivien 90/425/ETY ja 91/496/ETY muuttamisesta 19 päivänä marraskuuta 1991 annetun neuvoston direktiivin 91/628/ETY (1) ja erityisesti sen 14 artiklan,

ottaa huomioon komission ehdotuksen,

ottaen huomioon Euroopan parlamentin lausunnon,

sekä katsoo, että

direktiivin 91/628/ETY liitteessä olevan VII luvun 5 kohdassa edellytetään, että kaikki eläimet on purettava autosta pysähdyspaikalla,

siat voivat stressaantua erityisen herkästi kuljetusten aikaisten purkausten ja lastausten yhteydessä,

viimeaikainen tekninen kehitys eläinten kuljetuksessa käytetyissä maantieajoneuvoissa on mahdollistanut sikojen kuljetukseen aikaisempaa paljon paremmin soveltuvien ajoneuvojen rakentamisen,

tämän lisäksi saattaa olla tarpeen sallia jalostussikojen oleskelu erillään muista sioista pysähdyspaikoilla jalostussikojen erityisen terveysaseman säilyttämiseksi, ja

tämän vuoksi on suotavaa säätää mahdollisuudesta lepuuttaa, ruokkia ja juottaa siat sekä huolehtia niistä pysähdyspaikalla ilman kuorman purkamista, jos hyvin tiukkoja edellytyksiä noudatetaan,

ON TEHNYT TÄMÄN PÄÄTÖKSEN:

1 artikla

Muutetaan direktiivin 91/628/ETY liite tämän päätöksen liitteen mukaisesti.

2 artikla

Tätä päätöstä sovelletaan 1 päivästä tammikuuta 1999.

3 artikla

Tämä päätös on osoitettu kaikille jäsenvaltioille.

(1) EYVL L 340, 11.12.1991, s. 17. Direktiivi sellaisena kuin se on viimeksi muutettuna direktiivillä 95/29/EY (EYVL L 148, 30.6.1995, s. 52).

LIITE

Korvataan direktiivin 91/628/ETY liitteessä olevan VII luvun 5 kohta seuraavasti:

"5. Kun vahvistettu kuljetusaika päättyy, eläinten on saatava levätä vähintään 24 tunnin ajan, jolloin ne lasketaan pois ajoneuvosta, ruokitaan ja juotetaan.

Sikoja ei kuitenkaan tarvitse purkaa kuormasta, jos pysähdyspaikat ja eläimiä kuljettavat ajoneuvot täyttävät seuraavat edellytykset ja toimivat niiden mukaisesti sen lisäksi, että ne täyttävät tämän luvun 3 kohdassa ja yli kahdeksan tuntia kestäviin eläinkuljetuksiin käytettäville maantieajoneuvoille asetettavista eläinten suojelua koskevista lisävaatimuksista 16 päivänä helmikuuta 1998 annetussa neuvoston asetuksessa (EY) N:o 411/98 (*) vahvistetut vaatimukset:

A. Ajoneuvoja koskevat normit

1. Tämän direktiivin liitteessä olevan VI luvun mukaisesti kunkin eläimen käytössä olevan tilaa lisätään vähintään 40 prosentilla.

2. Sikojen jäädessä pysähdyspaikalla ajoneuvoon sen kunkin osaston korkeuden on oltava vähintään 150 cm.

3. Tuuletusjärjestelmä, joka täyttää vähintään asetuksen (EY) N:o 411/98 vaatimukset sekä seuraavat erityisedellytykset:

- Ajoneuvossa on oltava tuuletuslaitteet, joilla pystytään vaihtamaan vähintään 150 m³ ilmaa tunnissa lattianeliömetriä kohti koko ajoneuvon alalla riippumatta siitä, onko ajoneuvo liikkeessä vai ei.

- Tällaiset laitteet on säilytettävä hyvässä käyttökunnossa, ja niitä on käytettävä aina eläinten ollessa autossa, jos ajoneuvon liikkeestä aiheutuvan ilmanvaihdon taso laskee alle ensimmäisessä luetelmakohdassa vahvistetun tason. Tuuletuslaitteiden käyttö täydellä teholla ei ole tarpeen, jos tämä alhaisen lämpötilan vuoksi haittaisi sikojen mukavuutta tai yleistä hyvinvointia. Tuuletusjärjestelmää on kuitenkin aina käytettävä siten, että eläimet saavat riittävästi raitista ilmaa ja ummehtunut ilma ja kaasut voidaan poistaa riittävän tehokkaasti. Ajoneuvon tuuletuslaitteita ei kuitenkaan tarvitse käyttää, jos ajoneuvo pysähtyy paikkaan, jossa ulkoisilla laitteilla pystytään saamaan aikaan jatkuva samantehoinen tuuletus.

- Tuuletusjärjestelmän on pystyttävä toimimaan keskeytyksettä vähintään 24 tuntia.

- Tuuletuslaitteiden toiminta ei saa riippua ajoneuvon moottorin toiminnasta.

- Jokaisen osaston lämpötilaa ja ulkolämpötilaa on valvottava ja tulosten on näyttävä kuljettajan hytissä. Eläinten ajoneuvossa oleskeluaikana kirjatut lämpötilat on säilytettävä termografisena rekisterinä. Nämä rekisterit on annettava pysähdyspaikasta vastaavalle henkilölle ennen kuorma-auton lähtöä. Pysähdyspaikan johtajan on pidettävä ne toimivaltaisen viranomaisen saatavilla vähintään kolme vuotta.

4. Tuuletuslaitteissa on oltava riittävää hälytysjärjestelmä laitteiden toimintahäiriöistä varoittamiseksi.

5. Jos jonkin osaston lämpötila laskee alle 10 °C:n yli kahdeksan kuukauden ikäisten sikojen ja alle 15 °C:n tätä nuorempien sikojen osalta, käytössä on oltava riittävä lämmitysjärjestelmä, jolla pystytään varmistamaan lämpötilan säilyminen näiden vähimmäisarvojen yläpuolella. Kuorma-auton tai pysähdyspaikan laitteistolla on varmistettava, että ajoneuvo-osastojen sisälämpötila ei ylitä 20 °C:ta eläinten oleskellessa pysähdyspaikalla.

6. Ajoneuvon katon on oltava valkoinen. Jos sivu- ja etuseinät on tehty kevytmetallista, niissä on oltava rakoseinärakennelma, jossa on ≥ 20 mm suuruinen väli, tai niiden on oltava eristettyjä siten, että lämpökerroin on vastaava.

7. Ajoneuvo on suunniteltava siten, että eläinten tutkimisesta, hoidosta ja käsittelystä vastaavilla henkilöillä on esteetön pääsy jokaisen eläimen luo ilman, että eläin on purettava ajoneuvosta.

8. Kuivikkeita on lisättävä heti ajoneuvon saavuttua pysähdyspaikalle, juuri ennen sen lähtöä ja tarvittaessa ajoneuvon ollessa pysähdyspaikalla, jotta eläinten virtsa ja lanta pystytään imeyttämään ja hajauttamaan riittävällä tavalla.

9. Ajoneuvo on varustettava riittävillä ruokintamahdollisuuksilla, jotta kaikki saman osaston siat voidaan ruokkia yhtä aikaa.

10. Ajoneuvoon on koko sen pysähdyspaikalla oleskelun ajan tultava tuore juomavesi, jotta siat voivat juoda halutessaan.

11. Ajoneuvo ja pysähdyspaikka on varustettava siten, että ajoneuvon jokainen osasto on riittävästi valaistu, jotta eläimiä voidaan tutkia, hoitaa ja käsitellä milloin tahansa päivällä tai yöllä.

B. Pysähdyspaikkaan liittyvät lisäedellytykset

1. Ajoneuvon saapuessa pysähdyspaikalle se on pysäköitävä sellaisen rakenteen alle, joka tarjoaa eläimille jatkuvan suojan auringonvalolta, sateelta, lumelta, tuulelta ja muilta luonnonvoimilta.

2. Pysähdyspaikan on pidettävä hyvässä käyttökunnossa riittävä hätävarustus, jota voidaan käyttää ajoneuvojen tuuletuksen, lämmityksen tai valaistuksen mennessä epäkuntoon.

3. Paikoitustila on päällystettävä betonilla tai muulla läpäisemättömällä materiaalilla, joka on helppo puhdistaa, ja siellä on oltava riittävä viemäröinti, jotta ajoneuvosta tulevat jätteet on milloin tahansa helppo puhdistaa pois.

4. Neuvoston asetuksen (EY) N:o 1255/97 (**) 5 artiklan h alakohdassa tarkoitettuun rekisteriin on kyseisen asetuksen liitteessä I olevan C osan 7 kohdan a alakohdassa vaadittujen tietojen sijasta merkittävä päivämäärä ja aika, jona ajoneuvo on 3 kohdassa tarkoitetussa pysähdyspaikassa.

C. Yleiset edellytykset

Sen estämättä, mitä edellä A ja B alakohdassa säädetään, siat on purettava kuormasta pysähdyspaikalla, jos virkaeläinlääkäri katsoo tämän tarpeelliseksi eläinlääkinnällisistä tai eläinten terveyteen liittyvistä syistä. Sikojen purkamiseen on myös ryhdyttävä, jos se on tarpeen niiden terveyden ja hyvinvoinnin turvaamiseksi onnettomuustilanteessa, tulipalon syttyessä, laitteiden mennessä epäkuntoon tai samankaltaisesta syystä tai jos pakolliset tarkastukset tai niiden valvonta osoittautuvat mahdottomiksi ilman kuorman purkamista.

(*) EYVL L 52, 21.2.1998, s. 8.

(**) EYVL L 174, 2.7.1997, s. 1."